Loslootjie vir die Goue Leeus | Maroela Media
Die Leeus sal die naweek 'n loslootjie hê wanneer die Curriebekerreeks se eerste ronde Vrydag en Saterdag gespeel word. Aanvanklik sou die Leeus Saterdag teen Griekwas in Kimberley gespeel het.
Daar sal Dinsdag ook uitsluitsel wees daaroor of die OP Kings na die Eerste Liga afgeskuif sal word. Die OP het uit eie geledere te kenne gegee het dat hulle na vanjaar se geld-fiasko nie finansieel of wat spelerskrag betref waardige teenstand in die Premierliga sal kan bied nie.
Die aansoek dat die Oostelike Provinsie Rugbyunie (OPRU) gelikwideer word, sal na verwagting Donderdag bekragtig word.
♦ Die voorstel dat die OP Kings afgeskuif word en dat die Luiperds hul plek inneem, is na die unies gesirkuleer wat voor Dinsdagaand hul besluit moet uitoefen. Dit moet dan deur die uitvoerende bestuur bekragtig word.
Die Luiperds het vierde geëindig in die opstellende reeks vir die Curriebeker waar die voorste drie nie-franchise unies sou kwalifiseer om saam met Superrugby se ses unies mee te ding.
Indien die Kings wegval, sal daar waarskynlik op die vierde beste nie-franchise unie teruggeval moet word: en dit is die Luiperds.
Indien hulle wel toegelaat sou word, sal die Luiperds Vrydagmiddag in Kimberley teen Griekwas speel. Hulle sal dan die daaropvolgende naweek in Potchefstroom teen die Boland te staan kom.
Geld kan egter in die weg staan van die Luiperds se bevordering. Die unie dring glo na verneem word daarop aan om ook soos die ander unies R2 miljoen vir hul deelname aan die Premieliga te ontvang. Dit lyk egter of die uitvoerende bestuur daarteen mag skop.
Dit sal beteken dat die Premierliga dan moontlik as 'n reeks met net agt spanne voortgesit kan word.